Zuma-hofsaak: Saak dán aangehoorOudpres. Jacob Zuma kom Dinsdag by die hooggeregshof in Pietermaritzburg aan. (Foto: Kim Ludbrook/AP) Oudpres. Jacob Zuma se langverwagte verhoor begin nou – na verwagting – op 8 September in die hooggeregshof in Pietermaritzburg. Zuma het Dinsdag vir ŉ voorverhoor in dieselfde hof verskyn waar die saak teen hom weer uitgestel is. Die korrupsieaanklagte teen Zuma, wat saam met die Franse wapenvervaardiger Thales op aanklagte van korrupsie tereg staan, is al meer as ŉ dekade oud. Zuma word daarvan beskuldig dat hy tydens Suid-Afrika se omstrede wapenaankooptransaksie omkoopgeld van die maatskappy ontvang het. Sy eerste verskyning in verband met die aanklag was reeds in 2005. Daar was sedertdien ŉ jarelange toutrekkery tussen die staat en Zuma se regspan wat beteken die saak is steeds nie behoorlik op dreef nie. Zuma is 78 jaar oud en die saak teen hom sloer nou al nagenoeg 15 jaar lank. Zuma ontsmet sy hande voor die verhoor begin. (Foto: Kim Ludbrook/AP) In Februarie vanjaar het Zuma weens “siekte” nie in die hof verskyn nie. Hy het beweer hy was in Kuba vir mediese behandeling, maar het nie stawende dokumente daarvoor ingedien nie. Die hof het destyds sy siekbrief verwerp en gesê hy sal by sy volgende verskyning genoegsame bewyse moet lewer. Die verhoordatum is daarna tot 6 Mei uitgestel, maar is toe weer uitgestel weens koronavirus-veiligheidsprotokolle. Dinsdag was Zuma wel in die hof. Anders as gewoonlik was daar weinig van Zuma se gebruiklike skare ondersteuners te sien. Toegang tot die hof is weens die Covid-19-pandemie streng beheer en ŉ beperkte getal mense is in die hofsaal toegelaat. Regter Kate Pillay het die lasbrief vir sy inhegtenisneming teruggetrek nadat ŉ meer gedetailleerde siekbrief ingehandig is. Die hof het dié dokument aanvaar. Oudpres. Jacob Zuma Dinsdag in die beskuldigdebank van die hooggeregshof in Pietermaritzburg. (Foto: ANA) Die Nasionale Vervolgingsgesag (NVG) het vroeër in hofstukke gevra dat die saak teen Zuma eers aanstaande jaar voortgaan en het die nuwe koronavirus as hoofrede voorgehou. Die NVG sê onder meer hy hoop die reisbeperkings wat weens die pandemie ingestel is, is teen volgende jaar verslap of heeltemal opgehef, wat beteken getuies en ander betrokkenes sal na Suid-Afrika kan reis vir die verhoor. Die staat wil ook die klagstaat teen Zuma aanpas om agt nuwe, hoewel minder ernstige aanklagte, by te voeg. Zuma se nuwe regsverteenwoordiger, Eric Mabuza, het gesê sy span is gereed om met die saak voort te gaan en dat verdere vertragings inbreuk maak op Zuma se reg op ŉ spoedige verhoor.